АҞӘА, нанҳәа 9 – Sputnik, Бадраҟ Аҩӡба. Аԥсны агәабзиарахьчара аминистр инапынҵақәа назыгӡо Андзор Гоов апресс-конференциа мҩаԥигеит агәабзиарахьчара асистема ҿыц аиҿкаареи ашықәс актәи азыбжеи реихшьаалақәа рымҩаԥгара инарыдҳәаланы. Апресс-конференциаҟны аминистр иазгәеиҭеит Аԥсны асоциалтә аԥҭекақәа раԥҵара шеиҿкаатәу.
"Ацәажәарақәа цоит асоциалтә аԥҭекақәа аԥҵазарц. Ареспублика аԥҭекақәа хәшәыла реиқәыршәаразы агәабзиарахьчара аминистрра абиуџьет ҩынтәны иазырҳатәуп", — иҳәеит иара.
Иара иазгәеиҭеит аминистрраҟны аус шрыдулоу зыхәԥса хылаԥшра аҭатәу ахәшәқәа рсиа.
"Ҳара иазҳархиеит ихымԥадатәиу ахәшәқәа реиқәыԥхьаӡа. Уи Аминистрцәа Реилазаарахь икылгоуп", — иҳәеит Гоов.
Иахьазы аминистрра ишахәҭоу еиԥш ахатәы аԥҭекақәа рҟны хылаԥшра рызуа иҟам.
Андзор Гоов иара убасгьы иазгәеиҭеит Аԥсны агәабзиарачаԥарҭатә усҳәарҭақәа рҟны хәыда-ԥсада амедицинатә цхыраара зоураны иҟоу ауааԥсыра ркатегориақәа шышьақәыргылатәу.